LV Eiropas Savienības Oficiālais Vēstnesis C 131/1

KOMISIJAS ATZINUMS

(2008. gada 27. maijs)

par Eiropas Parlamenta un Padomes Direktīvas 98/37/EK 7. panta piemērošanu aizliegumam, ko Somijas iestādes noteikušas attiecībā uz meža harvesteri ar preču zīmi HARVERI MD-2007-144

(Dokuments attiecas uz EEZ)

(2008/C 131/01)

1. Somijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar “CE” marķējumu, tās var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Somijas iestādes 2007. gada 5. novembrī paziņoja Eiropas Komisijai par aizliegumu laist tirgū meža harvesteri ar preču zīmi HARVERI, ko ražo Oy RCM Harvester Ltd, Aakkulantie 46, FI-36220 Kangasala.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Somijas iestāžu norādītie iemesli

Meža harvesters HARVERI, uz ko attiecas Somijas iestāžu aizliegums, ir neliels harvesters, kas paredzēts mežaudzes retināšanas darbiem mežsaimniecībā. Mašīnai ir pašgājēja un visurgājēja šasija, kas priekšpusē aprīkota ar šarnīrveida strēli, uz kuras uzstādīta griezējierīce. Mašīnas funkcijas ietver koku ciršanu, zaru nozāģēšanu, koka stumbra sazāģēšanu baļķos, baļķu iekraušanu kastē, kas uzstādīta uz šasijas, baļķu transportēšanu un izkraušanu uz zemes, apgāžot kasti uz vienu pusi. Visas mašīnas funkcijas ar tālvadības kontroles sistēmu vada operators, kas atrodas blakus mašīnai.

Somijas iestāžu minētais aizlieguma iemesls ir mašīnas neatbilstība šādām veselības un drošības pamatprasībām, kas minētas Direktīvas 98/37/EK I pielikumā.

1.1.2. Drošības iestrādes principi

Ražotājs nav parādījis, ka drošības iestrādes principi paredzētajā prioritāšu secībā ir ievēroti, projektējot un konstruējot mašīnu.

1.3.1. Stabilitāte

Nav paredzēti pietiekami pasākumi, lai nodrošinātu to, ka operators netiek pakļauts sadursmes riskam ar mašīnu gadījumā, ja mašīna apgāžas, to darbinot uz nelīdzenām un slīpām virsmām.

1.3.2. un 3.4.2. Demontēšanās risks darbības laikā un 1.3.3. Apdraudējumi, ko rada krītoši vai izmesti objekti

Nav paredzēti pietiekami pasākumi, lai nodrošinātu to, ka operators netiek pakļauts riskam gūt ievainojumu, ko izraisa krītoši koki vai izmesti objekti, piemēram, ķēdes zāģa daļas, ja tas salūzt darbināšanas laikā.

3.2.1. Vadītāja vieta

Nav paredzēti pietiekami pasākumi, lai nodrošinātu to, ka operators nevar vadīt mašīnu no citām vietām nekā tās, kas pietiekamas redzamības nolūkā paredzētas ražotāja instrukcijās.

3. Ražotāja piezīmes

Komisija 2007. gada 26. novembrī nosūtīja vēstuli izgatavotājam, to aicinot izteikt viedokli par Somijas iestāžu veikto pasākumu.

Ražotājs 2007. gada 14. decembra atbildes vēstulē rakstiski pauda viedokli un iekļāva divu paskaidrojošu ziņojumu kopijas, kas izmantoti argumentācijai pārsūdzībā, kas pret aizliegumu iesniegta Somijas Augstākajā administratīvajā tiesā. 2008. gada 29. janvārī notika sanāksme, kurā piedalījās ražotāja un Komisijas dienestu pārstāvji.

Ražotājs norādīja, ka direktīvas I pielikuma 1.1.2. nodaļā minētie drošības iestrādes principi ir pienācīgi ievēroti, projektējot un konstruējot mašīnu.

Attiecībā uz mašīnas stabilitāti ražotājs norādīja, ka tā ir aprīkota ar aiztures sistēmu, kas uz nelīdzena pamata ļauj šasijai saglabāt stabilu stāvokli, un ka projektētais maksimālais mašīnas pārvietošanās ātrums ir 3,7 km/h.

Attiecībā uz izmestu objektu risku un risku, ko rada darbināšanas laikā notikusi salūšana, ražotājs uzsvēra, ka šie riski ir novērsti, izmantojot aizsargapvalku, kas aptver griezējierīci. Ar griezējierīcei, ar kuru aprīkots meža harvesters HARVERI, un tās aizsargapvalkam identiskām ierīcēm jau ir aprīkoti daudzu citu veidu meža harvesteri, un tās praksē izrādījušās drošas un uzticamas.

Attiecībā uz vadītāja vietu ražotājs informēja, ka lietošanas instrukcijās ir iekļauti precīzi norādījumi par mašīnas drošu lietošanu un operatora obligāto apmācību.

Ražotājs informēja Komisiju par to, ka tiek izstrādāts meža harvestera jaunais modelis, kurš būs aprīkots ar ierīci, kura apstādinās mašīnu, ja tālvadības kontroles ierīce atradīsies tuvāk nekā noteiktais attālums līdz šasijai. Ražotājs arī minēja to, ka meža harvestera HARVERI pirmās projektēšanas un tirgū laišanas laikā nebija pieejami tehniskie līdzekļi šā mērķa nodrošināšanai.

4. Komisijas piezīmes

Saistībā ar Somijas iestāžu minētajām neatbilstībām Komisija izsaka šādas piezīmes.

1.1.2. Drošības iestrādes principi

Direktīvas 98/37/EK I pielikuma 1.1.2. nodaļas a) punktā minēts, ka ražotājam pasākumi jāveic ar mērķi novērst jebkādu nelaimes gadījuma varbūtību visā iespējamā mašīnu kalpošanas laikā, pat ja nelaimes gadījuma varbūtību nosaka iespējamas ārkārtas situācijas. Minētās nodaļas b) punktā minēts, ka risku samazināšanas un aizsargpasākumi jāuzskata par svarīgākiem nekā informācijas sniegšana lietotājiem par nenovērstajiem riskiem un obligāto apmācību. Minētās nodaļas c) punktā paredzēts, ka projektējot un konstruējot mašīnas un formulējot instrukciju tekstu, ražotājam jāapsver ne tikai mašīnu lietošana paredzētajiem mērķiem, bet arī to lietošana citiem mērķiem, ko var paredzēt. Projektējot mašīnas, jānodrošina, ka tās nevar lietot neparedzētiem mērķiem, ja to lietošana tādiem mērķiem nav droša.

Komisija uzskata, ka atbilstība šīm prasībām jāizvērtē, ievērojot pasākumus, kas pieņemti, lai panāktu atbilsmi konkrētām turpmāk minētām veselības un drošības prasībām.

1.3.1. Stabilitāte

I pielikuma 1.3.1. nodaļā noteikts, ka mašīnas, to detaļas un ierīces jāprojektē un jākonstruē tā, lai tās būtu pietiekami stabilas lietošanai iespējamos ekspluatācijas apstākļos (ja vajadzīgs, ņemot vērā klimatiskos apstākļus) bez apgāšanās, krišanas vai negaidītas pārvietošanās draudiem.

Šajā saistībā Komisija piezīmē, ka meža harvestera HARVERI šasija un aiztures sistēma ir projektētas tā, lai saglabātu mašīnas stabilitāti, pārvietojoties un darbojoties uz nelīdzenas virsmas. Komisija uzskata, ka Somijas iestādes nav pierādījušas meža harvestera HARVERI neatbilstību šai prasībai. Tomēr, neskatoties uz ražotāja veiktajiem pasākumiem, pastāv risks, ka uz ļoti stāvas virsmas mašīna varētu sasvērties vai apgāzties.

1.3.2. un 3.4.2. Salūšanas risks darbības laikā

I pielikuma 1.3.2. nodaļā par salūšanas risku darbības laikā noteikts, ka dažādām mašīnas daļām un to savienojumiem jāiztur slodze, kam tās ir pakļautas, mašīnu lietojot, kā paredzējis ražotājs. Ja salūšanas vai atdalīšanās risks saglabājas, kaut arī ir veikti pasākumi tā novēršanai, kustīgās daļas jāuzstāda tā, lai salūšanas gadījumā to fragmenti tiktu uztverti. I pielikuma 3.4.2. nodaļā par salūšanas risku pārvietojamu iekārtu darbības laikā noteikts, ka ātri rotējošas mašīnas daļas, kas, neskatoties uz veiktajiem pasākumiem, var salūzt vai atdalīties, jāuzstāda un jāaizsargā tā, lai salūšanas gadījumā to daļas uztvertu vai, ja tas nav iespējams, lai tie netiktu mesti vadītāja un/vai operatoru darba vietu virzienā.

Šajā saistībā Komisija piezīmē, ka nolūkā izvairīties no ķēdes zāģa salūšanas riska darbības laikā, meža harvestera HARVERI griezējierīci aptver aizsargapvalks, ciktāl tas netraucē mašīnas funkcijām. Komisija uzskata, ka Somijas iestādes nav pierādījušas mašīnas neatbilstību šīm prasībām. Tomēr neskatoties uz ražotāja veiktajiem pasākumiem pastāv risks, ka mašīna darbības laikā varētu salūzt.

1.3.3. Riski, ko rada krītoši vai izmesti objekti un 3.2.1. Vadītāja vieta

Saskaņā ar I pielikuma 1.3.3. punktu jāievēro piesardzība, lai novērstu riskus, ko rada krītoši vai izmesti objekti (piemēram, sagataves, instrumenti, atgriezumi, šķembas, atlikumi u.tml.). Saskaņā ar I pielikuma 3.2.1. punktu redzamībai no vadītāja vietas jo īpaši jābūt tādai, lai vadītājs pilnīgi droši, neapdraudot sevi un apdraudējumam pakļautas personas, var vadīt mašīnu un tās darbīgās daļas atbilstīgi paredzētajiem lietošanas nosacījumiem.

Šajā saistībā Komisija piezīmē, ka, darbinot meža harvesteri HARVERI, pastāv risks, ko rada ķēdes zāģim salūstot izmestas daļas, jo griezējierīci nav iespējams pilnībā nosegt ar aizsargapvalku. Ražotāja instrukcijās ir norādīts, ka ķēdes zāģa ātrums ir 35 m/s, kad tas ir saskarē ar koku, un vēl lielāks, kad tas nav saskarē ar koku, un ka kinētiskā enerģija, kas piemīt atlūzušai ķēdes daļai, ir tikpat liela kā pistoles lodei. Instrukcijās norādīts, ka darbības zonā, kas atrodas 60° leņķī uz abām pusēm no griezējinstrumenta centrālās līnijas, esoša persona ir pakļauta nopietna vai letāla ievainojuma riskam.

Komisija uzskata, ka pastāv arī risks, ko rada krītoši objekti. Ražotāja instrukcijās ir norādīts, ka koku ciršanas laikā pastāv risks, ka koks tā svara vai augšanas slīpuma dēļ, vēja, sniega vai citu koku ietekmē, vienas vai vairāku mašīnas daļu bojājuma vai operatora kļūdas dēļ varētu krist neparedzētā virzienā. Komisija secina, ka operators turklāt ir pakļauts riskam, ko rada krītoši baļķi, jo īpaši, kad tie tiek izkrauti uz zemes, apgāžot uz šasijas esošo kasti.

Komisija turklāt secina, ka pastāv operatora sadursmes risks ar mašīnu, ja tā uz īpaši slīpām virsmām sasveras vai apgāžas.

Ražotāja instrukcijās ir norādīts, ka operatoram, darbinot tālvadības kontroles ierīci, ir jāatrodas drošā kustības zonā. Droša kustības zona atrodas 2 metrus no mašīnas aizmugures virsmas un 4 metrus no mašīnas sānu virsmas. Turklāt instrukcijas brīdina, ka operators, cērtot kokus var zāģējot baļķus, nekādā gadījumā nedrīkst atrasties darbības zonā harvestera priekšpusē vai ķēdes zāģa kustības trajektorijā.

Komisija uzskata, ka, neskatoties uz šīm instrukcijām un brīdinājumiem, operators praksē var pārvietoties ārpus drošās kustības zonas un nostāties nedrošā vietā, lai ciršanas vai zāģēšanas laikā gūtu labāku pārskatu pār griezējierīci vai mašīnas trajektoriju tās darbības laikā. Šajā saistībā Komisija min to, ka meža harvestera HARVERI reklāmas brošūrā, ko iesniegušas Somijas iestādes, iekļautas trīs mašīnas fotogrāfijas darba laikā, kurās redzams, ka operators stāv tuvu mašīnai ārpus drošas kustības zonas, kas norādīta instrukcijās. Komisija secina, ka meža harvesters HARVERI nav projektēts un konstruēts tā, lai izvairītos no šādas nepareizas lietošanas, kā tas ir prasīts I pielikuma 1.1.2. nodaļas c) punktā, jo tālvadības kontroles ierīci var darbināt, atrodoties jebkurā vietā pie mašīnas.

Komisija atgādina to, ka saskaņā ar I pielikuma iepriekšējo novērojumu Nr. 2, ievērojot jaunākos sasniegumus, pastāv varbūtība, ka nav iespējams ievērot direktīvā noteikto veselības un drošības prasību mērķus. Šādā gadījumā iekārtas cik vien iespējams jāprojektē un jākonstruē tā, lai tās tuvinātu šiem mērķiem.

Komisija piezīmē, ka saskaņotajā standartā EN 14681:2004, kas attiecas uz meža harvesteriem, ir prasība, ka mašīnām jābūt aprīkotām ar kabīni, ar struktūru, kas aizsargā pret objektu krišanu, ar struktūru, kas aizsargā pret mašīnas apgāšanos, un ar struktūru, kas aizsargā operatoru gadījumā, ja mašīna sasveras vai apgāžas, un pret mestiem vai krītošiem objektiem. Lai gan šis standarts ir pieņemts pēc tam, kad meža harvesters HARVERI pirmo reizi projektēts un laists tirgū, tā piemērošana ir brīvprātīga un tajā nav iekļautas specifikācijas attiecībā uz tālvadāmām mašīnām, Komisija uzskata, ka tas ataino jaunākos sasniegumus, kas meža harvesteru ražotājiem jāņem vērā, un ka alternatīviem risinājumiem, lai panāktu atbilsmi būtiskām veselības un drošības prasībām I pielikumā, jāsniedz tāda aizsardzība, kas ir ekvivalenta attiecīgajā saskaņotajā standartā paredzētajai aizsardzībai.

Turklāt Komisija secina, ka pat tad, ja tehniskie līdzekļi, kas paredzēti aizsardzībai pret tālvadības kontroles ierīces lietošanu nedrošā vietā, nebija pieejami brīdī, kad meža harvesters HARVERI tika pirmo reizi projektēts un laists tirgū, ražotājam katru reizi atkārtoti laižot tirgū mašīnas, jāievēro jaunākie sasniegumi, lai pietuvinātos mērķiem, kas noteikti būtiskajās veselības un drošības prasībās.

5. Komisijas atzinums

Ievērojot pieejamo dokumentāciju un iesaistīto personu komentārus, Komisija uzskata, ka Somijas iestādes ir pierādījušas meža harvestera HARVERI neatbilstību būtiskām veselības un drošības prasībām 1.3.3. un 3.2.1. nodaļā saistībā ar iepriekšējo novērojumu Nr. 2 un būtiskām veselības un drošības prasībām 1.1.2. nodaļā Direktīvas 98/37/EK I pielikumā un ka šīs neatbilstības operatoriem rada nopietna vai letāla ievainojuma risku.

Tādēļ pēc vajadzīgās procedūras izpildes Komisija atzīst, ka Somijas iestāžu noteiktais pasākums ir pamatots.